Diari Oficial de la Generalitat Valenciana


Sumari del DOGV 3492, del 11-05-1999 (1999/4030)

ORDRE de 22 de març de 1999, de la Conselleria de Cultura, Educació i Ciència, per la qual es convoca un concurs d'ajudes a projectes de formació del professorat en centres.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   3492

Data del DOGV
:   11-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4030


Data del document
:   22-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * formació professional
    * personal docent
    * reciclatge professional
    * formació del professorat
    * suport econòmic

ORDRE de 22 de març de 1999, de la Conselleria de Cultura, Educació i Ciència, per la qual es convoca un concurs d'ajudes a projectes de formació del professorat en centres. [1999/X4030]
  
La Llei Orgànica d'Ordenació General del Sistema Educatiu (LOGSE) en l'article 57, disposa que les administracions educatives han de fomentar l'autonomia pedagògica i organitzativa dels centres així com afavorir i estimular el treball en equip del professorat.
  
La formació del professorat té com a objectiu prioritari la millora de la funció docent, tant pel que fa a l'actuació en l'aula com a la gestió i la coordinació pedagògica dels cicles, departaments o seminaris. Allò suposa la consideració del centre docent com primer nucli de formació permanent del professorat, que ha de donar resposta a les necessitats sorgides de l'anàlisi de la pràctica docent. Per tant, s'ha de millorar el treball de l'equip de centre, perseguint una major cohesió i coherència del conjunt.
  
En eix sentit, un dels objectius fonamentals de la Conselleria de Cultura, Educació i Ciència, és promoure i estimular actuacions de formació executades per equips de professors d'un o més centres, avalats pels consells escolars respectius, per a la qual cosa cal facilitar els recursos necessaris als claustres que compartint les necessitats de formació i consensuant-les en un projecte comú, generen dinàmiques de treball que repercutixen en la millora de funcionament de la institució escolar.
  
La Formació en Centres és un model de formació que considera el centre educatiu com el nucli formatiu bàsic i es dirigix al professorat del centre com equip de treball compromés en una tasca comuna.
  
La Formació en Centres es considera un temps per a la reflexió crítica i compartida de la pràctica docent en el context i circumstàncies en què es produïxen i per part dels seus protagonistes, per a reconstruir i millorar els marcs teòrics i les seus pràctiques educatives, contribuint així a la millora d'una cultura col·laborativa en els centres escolars.
  
La Formació en Centres es considera un procés de canvi continuat que potència la professionalitat, integrant en la pràctica, formació, cultura organitzativa i innovació. El rendiment col·lectiu es basa, en última instància en l'actuació i reflexió conjunta.
  
El treball en equip del professorat és necessari per a l'elaboració i revisió del projecte educatiu de centre, els projectes curriculars d'etapa i per al desplegament dels diferents nivells de concreció curricular, així com per a l'anàlisi de la pràctica docent, el foment del treball en equip i qualsevol projecte pedagògic que es considere innovador.
  
Per tot això, fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer. Convocatòria
  
Convocar un concurs d'ajudes a projectes de formació del professorat en centres. Per mitjà d'est concurs els centres podran obtindre ajuda econòmica i/o suport prioritari del CEFIRE. Dirigit a centres públics i privats concertats de nivells no universitaris i programes d'EPA de titularitat municipal de la Comunitat Valenciana. Aprovar el model d'instància i les bases per les quals es regirà, que s'inclouen com a annexos a la present ordre.
  
Segon. Finançament
  
El finançament per als centres públics serà a càrrec del capítol II del programa pressupostari 421.30, per una quantitat màxima de 51.552.303 de pessetes, de l'exercici de 1999. La financiació destinada als centres privats concertats i Programes d'EPA de titularitat municipal, serà a càrrec del capítol IV, codi línia 411 del programa 421.30, per una quantitat màxima de 3.000.000 de pessetes, de l'exercici de 1999.
  
Tercer. Resolució
  
El termini màxim per a resoldre les sol·licituds serà de tres mesos. Si no recau resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.
  
DISPOSICIONES FINALES
  
Primera
  
Es delega en el director general d'Ordenació i Innovació Educativa i Política Lingüística la resolució de la convocatòria objecte de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, l'interessat podrà interposar recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de la seua publicació. Tot això de conformitat amb els articles 10, 14, 46, i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 22 de març de 1999.
  
El conseller de Cultura, Educació i Ciència,
  
Manuel Tarancón FandOs
  
Annex I
  
Bases de la convocatòria d'ajudes a projectes de formació del professorat en centres
  
Primera. Objecte dels projectes
  
El projecte de formació del professorat en centres és un instrument per atendre les necessitats de formació d'un equip o grup de professors que impartix la docència en un centre educatiu, per tal de millorar la qualitat de l'ensenyament, tant pel que fa a l'actuació a l'aula com a la gestió i coordinació pedagògica del centre docent. Les propostes de formació, elaborades per iniciativa d'un equip docent, es faran explícites en un projecte comú que haurà de ser acceptat pel claustre i aprovat pel consell escolar.
  
Segona. Duració
  
1. Els projectes es realitzaran al llarg del curs escolar 1999/2000, per un mínim de 30 hores i un màxim de 60 hores.
  
2. Si les característiques del projecte exigixen una duració major s'indicaran les etapes i els resultats a assolir en cada curs acadèmic. La sol·licitud d'ajuda per a un projecte de formació no podrà ser prorrogada en cap cas a la següent convocatòria.
  
Tercera. Participants
  
Podran participar en el present concurs els centres públics, privats concertats i programes d'EPA de titularitat municipal de la Comunitat Valenciana, que corresponguen als nivells d'ensenyaments no universitaris que presenten projectes de formació que segons els centres que participen en el projecte els denominaran de:
  
Tipus A: un sol centre.
  
Tipus B: més d'un centre.
  
Tipus C: centres de primària i de secundària.
  
Tipus A - Projectes de formació d'un únic centre.
  
Els projectes de centres públics seran proposats per un equip docent i formulats en un projecte comú assumit i ratificat pel claustre, amb el vist i plau de l'equip directiu i aprovat pel Consell Escolar del centre. Els projectes dels centres privats concertats i Programes d'EPA de titularitat municipal, seran proposats per la direcció o titular del centre. Els projectes que es presenten hauran d'inserir-se en la programació general anual.
  
Els projectes seran proposats per la majoria de l'equip docent i comptaran amb la participació de l'equip directiu, quan el treball de formació que es propose siga necessari per a elaborar el projecte educatiu del centre o els projectes curriculars d'etapa. Quan el treball de formació s'oriente a elements específics del currículum podran ser proposats per grups de professors d'un o diversos centres.
  
Tipus B - Projectes de formació de més d'un centre, que tenen característiques comuns. Àmbit rural, CAES, PAEP, EPA, educació infantil, educació especial.
  
Es podrà també sol·licitar un projecte de formació intercentres en els casos següents: centres docents d'educació primària i secundària obligatòria, centres d'educació a distància, centres ubicats en àmbit rural i centres que apliquen un projecte de compensació de desigualtats (CAES, PAEP) tant urbà com rural. En eixos casos es tindrà en compte que els centres participants tinguen característiques similars quant a organització i estructura, que les característiques geogràfiques de la zona permeten el treball conjunt i que un nombre excessiu de participants no dificulte la bona realització del projecte.
  
Tipus C - Projecte de formació entre un centre de primària i un institut de secundària, en relació al Projecte Curricular d'Educació Secundària Obligatòria.
  
Es podrà sol·licitar un projecte de formació entre centres de primària i instituts de secundària, en relació al Projecte Curricular d'ESO. Serà aprovat pels respectius claustres i consells escolars.
  
Quarta. Àmbits de treball
  
1. Els projectes de formació tractaran algun dels aspectes següents:
  
a) Formació teòrica i pràctica de grups de professors per a l'elaboració d'un projecte educatiu de centre que preveja la definició de línies educatives pel que fa a:
  
1. Concreció a la realitat del centre de les finalitats i intencionalitats educatives.
  
2. Disseny particular del programa d'educació bilingüe. Aspectes relacionats amb l'elaboració, aplicació i avaluació dels programes d'educació bilingüe enriquits i dels seus dissenys particulars.
  
3. Criteris bàsics que orienten l'organització del centre, la participació dels diversos estaments de la comunitat escolar i la coordinació dels serveis educatius de la zona.
  
4. El reglament de règim intern del centre.
  
b) Formació teòrica i pràctica d'equips docents per a l'elaboració o revisió de projectes curriculars d'etapa i de les programacions incloses en ells, que prevegen la definició de línies de treball pel que fa als temes següents:
  
1. Actualització en els coneixements científics i didàctics propis de l'etapa, cicle o grau i de les seues àrees, matèries o mòduls.
  
2. Metodologia i estratègies d'atenció a la diversitat.
  
3. Incorporació de l'educació en valors als projectes de centre o el tractament dels temes transversals.
  
4. Aplicació del projecte curricular al tercer nivell de concreció: programació de l'aula.
  
5. Avaluació dels aprenentatges i de la pràctica docent.
  
6. Organització i utilització de recursos didàctics del centre.
  
7. Els programes de Garantia Social com a possibilitat per a la transició a la vida activa.
  
8. Acció interinstitucional tendent a compensar les desigualtats socioculturals en educació.
  
9. Estratègies per abordar la planificació i seguiment de l'acció tutorial.
  
2. No s'ha de confondre l'elaboració dels projectes de centre amb la formació necessària perquè siga possible la seua elaboració que és l'objecte dels projectes de formació en centres regulats en la present ordre.
  
3. És tracta d'un model de formació que considera el centre educatiu com a nucli formatiu bàsic, per la qual cosa el projecte de formació que es presente ha de fonamentar-se en el treball en seminari o grup. Altres modalitats formatives com cursos o jornades no podran considerar-se com de suport al treball dels seminaris o grups participants en la convocatòria.
  
Quinta. Termini i formalització de les sol·licituds
  
El termini de presentació de les sol·licituds serà d'un mes a partir de l'endemà de la publicació de la present ordre al Diari Oficial de la Generalitat Valenciana.
  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes i dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins al primer dia hàbil següent.
  
Segons l'article 71 de la Llei de Règim Jurídic de les Administracions Públiques i del Procediment Administatiu Comú, si la sol·licitud no té els requisits que s'indiquen en l'article 70 i els que exigix, si és procedent, la legislació específica aplicable, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fa així, se li considerarà desestimada la seua petició.
  
Les sol·licituds i la documentació complementària podran presentar-se al Registre General de la Conselleria de Cultura, Educació i Ciència i de les Direccions Territorials de Cultura i Educació, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; si l'expedient es tramet per correu, es presentarà en sobre obert per tal que el funcionari puga posar la data i el segell de correus abans de ser certificat.
  
Sisena. Sol·licituds i documentació
  
El director del centre docent o un dels directors (en cas de participar més d'un centre), haurà de presentar original i còpia en paper o còpia en suport magnètic, format Word o Word Perfect, de la següent documentació:
  
a) Sol·licitud segons l'annex II.
  
b) Certificat del secretari o secretària en què transcriu literalment l'apartat de l'acta del Claustre del centre on conste l'aprovació del projecte i el compromís d'adoptar les mesures escaients per a la seua realització.
  
c) Certificat del secretari o secretària en què transcriu literalment l'apartat de l'acta del Consell Escolar del centre on conste l'aprovació del projecte i el compromís d'adoptar les mesures escaients per a la seua realització.
  
Si el projecte implica més d'un centre, caldrà especificar les dades anteriors per cadascun dels centres participants. A més, haurà d'indicar-se el centre que a efectes econòmics coordinarà el projecte.
  
d) Projecte de treball segons el model de l'annex V.
  
e) Pressupost global del projecte, detallat i explicitat, segons s'indica a l'annex V.
  
f) Escrit en el que es demane el suport i la certificació del CEFIRE, en cas de no obtenir suficient puntuació o no es desitge ajuda econòmica.
  
Aquells projectes que per al seu desenrotllament requerixen l'assessorament i la col·laboració de persones o institucions, hauran d'adjuntar un escrit, d'estos agents externs, on conste la seua acceptació i la planificació de les seues intervencions. En el cas dels centres de formació, l'aceptació serà amb el vist-i-plau de la direcció del CEFIRE.
  
Setena. Valoració de projectes
  
1. La valoració dels projectes presentats, serà realitzada per una comissió presidida pel cap del Servei de Formació del Professorat o persona en qui delegue i constituïda per:
  
- Els/les sots-directors/es territorials d'educació de les Direccions Territorials de Cultura i Educació o un representant, designat pel director territorial.
  
- Un/a director/a d'un col·legi d'educació primària i un/a director/a d'un centre d'EEMM, designats pel director general d'Ordenació i Innovació Educativa i Política Lingüística.
  
- Tres assessors/es de formació i/o directors/es de CEFIRE, designats pel director general d'Ordenació i Innovació Educativa i Política Lingüística.
  
- Un tècnic del Servei d'Ensenyaments en Valencià, designat pel director general d'Ordenació i Innovació Educativa i Política Lingüística.
  
- Un inspector/a d'educació que haja format part d'alguna de les comissions d'avaluació de projectes de formació en centres, designat/da pel director general d'Ordenació i Innovació Educativa i Política Lingüística.
  
- El cap de Secció de Formació Permanent del Servei de Formació del Professorat que hi actuarà com a secretari.
  
2. A les reunions de la comissió podrà assistir un representant de cadascun dels sindicats que formen part de la Mesa Sindical Sectorial d'Educació, amb veu però sense vot.
  
La comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
3. La Comissió de Selecció als efectes d'agilitar el procés de baremació, disposarà la constitució de subcomissions tècniques en els CEFIRE, els quals elaboraran un informe de cada projecte de formació del seu àmbit territorial on s'expressarà la viabilitat del projecte, l'adequació dels recursos sol·licitats i aquelles altres qüestions que aconsellen o no la realització del projecte. Tot això es reflectirà en una puntuació atenent els criteris següents.
  
Huitena. Criteris de selecció
  
A) Adequació del projecte al model de "Formació en Centres" i consistència metodològica. (Màxim 20 punts).
  
\* Qualitat i encert de l'anàlisi de la realitat del centre, quant a necessitats de formació: 0-1-2 punts.
  
\* Concreció i viabilitat dels objectius finals i parcials en relació a la formació del professorat: 0-1-2 punts.
  
\* Continguts, grau de coherència amb el Projecte Educatiu de Centre o aspectes del Projecte Curricular d'Etapa: 0-1-2 punts.
  
\* Adequació de les activitats de formació previstes, temporització i dinàmica de treball adients: 0-1-2 punts.
  
\* Paper assignat a cada persona del centre, equip directiu, coordinador del projecte: 0-1-2 punts.
  
\* Concreció de la intervenció d'assessories externes i d'altres recursos previstos: 5-2-2-0 punts.
  
\* Definició dels criteris i procés d'avaluació: 0-1-2 punts.
  
\* Percentatge del professorat participant:
  
Projectes de tipus A i B. (Segons base primera). A partir del 25%: 2 punts. A partir del 50 %: 3 punts. A partir del 75 %: 4 punts. A partir del 100%: 5punts.
  
\* Projectes de tipus C. (Segons base primera): 5 punts.
  
B) Relatius al centre (Màxim 8 punts).
  
\* Centres amb implantació anticipada del sistema educatiu. (Impartixen batxillerat LOGSE): 2 punts.
  
\* El centre no ha participat en les dos últimes convocatòries: 2 punts.
  
\* El centre és la primera vegada que participa en la convocatòria: 4 punts.
  
\* Centres d'immersió lingüística o línia en Valencià: 2 punts.
  
C) Centres que necessiten formació sobre nous aspectes del Sistema Educatiu.
  
\* Com a conseqüència d'incorporar: una línia en Valencià. La modalitat d'educació a distància. Integració d'alumnes amb NEE. Un Programa de Garantia Social. Integració d'alumnes en dificultats. Programes d'educació bilingüe: 5 punts
  
La comissió proposarà ajuda econòmica per als projectes millor puntuats, tenint en compte l'ajuda sol·licitada i el pressupost disponible en la convocatòria.
  
Aquells projectes, que complisquen els requisits de la convocatòria i no arriben a la puntuació suficient per a obtindre ajuda, o no la desitgen, i vulgen el suport del CEFIRE i la certificació, si és procedent, ho faran constar així en la sol·licitud. Així constarà en la resolució de la convocatòria.
  
Novena. Publicació de la resolució
  
La relació provisional dels projectes seleccionats es farà pública al tauler d'anuncis de la Conselleria de Cultura, Educació i Ciència, als de les Direccions Territorials de Cultura i Educació i als Centres de Formació, Innovació i Recursos Educatius (CEFIRE).
  
Hi haurà un termini de 8 dies naturals per reclamar davant la comissió de selecció, la qual resoldrà les reclamacions de la llista provisional i elevarà la proposta definitiva al director general d'Ordenació i Innovació Educativa i Política Lingüística que resoldrà la convocatòria per delegació del conseller.
  
Tant en la resolució provisional com en la definitiva, seran especificats els projectes amb la quantitat d'ajuda proposada.
  
La resolució definitiva serà publicada al Diari Oficial de la Generalitat Valenciana.
  
Deu. Suport, coordinació i seguiment
  
1. Cada projecte tindrà un coordinador intern que assumirà funcions de coordinació del grup i de dinamització del treball programat, així com de gestió i administració dels recursos assignats; i serà el garant de la participació de cada persona en el projecte i donarà fe de la manera en què es realitza.
  
Exercirà també funcions de relació amb l'exterior (institucions de formació, administració, etc.), representant a l'equip docent participant.
  
Per tot això i sempre que siga possible cal buscar-se dins de l'organització horària del centre els temps necessaris perquè el coordinador duga a terme les seues funcions.
  
2. Els CEFIRE, quan s'haja sol·licitat, oferiran prioritàriament suport tècnic i també assessorament per a l'elaboració i desenrotllament dels projectes de formació sense perjudici de la col·laboració que s'establisca amb altres òrgans de l'administració o altres entitats.
  
La inspecció educativa, d'acord amb el seu pla d'activitats realitzarà el seguiment dels projectes. Elevarà un informe final abans del 30 de setembre de l'any 2000 a la comissió d'avaluació que segons la base catortze es constituirà a cada centre de professors.
  
Onze. Percepció de les ajudes
  
1. L'import de les ajudes el proposarà la comissió seleccionadora a la vista de l'interés i de la qualitat dels projectes seguint els criteris de selecció. Cada projecte es podrà dotar amb una quantitat inferior a 300.000 PTA. L'ajuda es farà efectiva al centre que actue com a coordinador.
  
2. L'ajuda econòmica per als centres públics es farà efectiva quan es resolga el concurs, una vegada acceptada expressament a través d'un escrit de la direcció del centre.
  
Els centres privats concertats i programes municipals d'EPA, una vegada acceptada l'ajuda expressament a través d'un escrit de la direcció del centre, hauran d'adjuntar també, tal com disposa la base tretze, la documentació pròpia de la modalitat de justificació econòmica per la qual opten.
  
Tota la documentació s'enviarà a la Direcció General d'Ordenació i Innovació Educativa i Política Lingüística en el termini d'un mes a partir de l'endemà de la publicació de la resolució al DOGV.
  
El pagament de les ajudes per als centres privats concertats i programes municipals d'EPA, es farà segons els percentatges i les garanties assenyalades a l'article 47 bis. 1-a) i dos del text refós de la Llei d'Hisenda Pública de la Generalitat Valenciana (article introduït per la Llei 8/1995, de 29 de desembre, de la Generalitat Valenciana, de mesures fiscals, administratives i d'organització de la Generalitat Valenciana).
  
Els centres que no complisquen les condicions assenyalades anteriorment es considerarà que renuncien a l'ajuda concedida.
  
Cas de no ser lliurada, al CEFIRE corresponent, la memòria final que recull els resultats del projecte, el centre estarà en l'obligació de reintegrar l'import de l'ajuda.
  
3. Tota alteració de les condicions que es tenen en compte per a la concessió de les ajudes podrà donar lloc a la modificació de la resolució de concessió. Així mateix, seran causes de reintegrament de les quantitats percebudes, les previstes en l'article 47.9 de la Llei d'Hisenda Pública de la Generalitat Valenciana.
  
4. L'obtenció concurrent d'altres ajudes podrà suposar la modificació de la Resolució de concessió.
  
Dotze. Obligacions dels beneficiaris
  
L'acceptació de la realització d'un projecte aprovat implica, per part dels centres seleccionats, els compromisos següents:
  
a) Realitzar el projecte durant el curs 1999/2000.
  
b) Assignar l'import de l'ajuda rebuda per a despeses generals del projecte de formació.
  
c) Realitzar les activitats que, per al seguiment del projecte establisca la comissió d'avaluació.
  
d) Presentar al CEFIRE de la seua zona dos exemplars de la memòria final, original i còpia (la còpia pot ser en suport magnètic, format Word o Word Perfect) amb els resultats del projecte abans del 31 de juliol de l'any 2000.
  
La memòria final inclourà:
  
1. Breu justificació del projecte.
  
2. Objectius:
  
. Proposats inicialment.
  
. Aconseguits a l'acabament del projecte.
  
3. Desplegament del projecte.
  
En est apartat es farà constar, sintèticament, el treball realitzat en les diferents fases del projecte així com les implicacions organitzatives que el seu desplegament ha suposat.
  
4. Conclusions i suggeriments.
  
Es reflectiran els aconseguiments del projecte i la seua incidència en el centre docent, la valoració que l'equip de professors fa tant del procés com del producte i les propostes que per al futur es deriven de la realització del projecte, així com les necessitats de formació que l'equip demana.
  
5. Memòria econòmica.
  
Còpia de les factures que acrediten les despeses generades per raó del projecte de formació i, s'haurà d'especificar cadascun dels conceptes que s'establixen:
  
5.1 Docència per part d'experts.
  
5.2 Bibliografia.
  
5.3 Desplaçaments.
  
5.4 Material fungible.
  
6. Relació de professorat que ha participat en el projecte:
  
. Professorat que ha realitzat el projecte.
  
. Professionals i institucions que han impartit o coordinat la formació.
  
S'adjuntaran les actes d'assistència, signades i amb el DNI dels participants, de les reunions de treball i de les activitats de formació.
  
S'adjuntarà també una acta final d'assistència, segons el model de l'annex III.
  
7. Informe de valoració del consell escolar de centre.
  
Tretze. Justificació de les despeses
  
En el desenrotllament del projecte podran presentar-se, per a la seua justificació, les despeses següents:
  
- Docència o assessorament per experts. No per assistència a cursos o jornades.
  
- Material fungible
  
- Bibliografia. Caldrà inventariar-la i dipositar-la a la biblioteca del centre.
  
- Desplaçaments (tan sols en aquells casos en què el projecte es realitze en centres de distinta localitat o quan siga necessari per a la realització d'alguna activitat) No per assistència a cursos o jornades.
  
L'ajuda es dedicarà íntegrament al projecte de formació i almenys el 75% s'invertirà en docència o assessorament per experts i bibliografia.
  
A. Per als centres públics.
  
1. Atés el caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-se clarament els ingressos i les despeses que es produïsquen per raó del projecte de formació.
  
2. En els projectes realitzats per dos o més centres, els recursos s'adjudicaran al centre coordinador, el qual procurarà que la distribució es produïsca segons el projecte, i en serà responsable del control i la justificació.
  
3. Els centres públics adjuntaran la justificació de l'import de l'ajuda concedida a la justificació anual que han d'efectuar conforme indica l'Ordre de la Conselleria de Cultura, Educació i Ciència de 2 de maig de 1991 (DOGV núm. 1.582, de 09.08.1991).
  
B. Per als centres privats concertats i programes municipals d'EPA
  
Els centres privats concertats i programes municipals d'EPA, per tal de poder percebre l'ajuda atorgada hauran de justificar documentalment davant la Direcció General d'Ordenació i Innovació Educativa i Política Lingüística les despeses que, específicament, els haja suposat el desplegament del projecte. A tal efecte, podran optar per una de les següents modalitats de justificació:
  
1. Justificació prèvia de l'ajuda.
  
Els centres privats concertats i programes municipals d'EPA hauran de presentar els documents d'índole econòmica, originals, que justifiquen les despeses necessàries per al desplegament del projecte, tenint en compte allò que es preveu a la base onze. Percepció de les ajudes.
  
La justificació s'efectuarà per un import igual o superior a l'ajuda concedida i exigirà, prèviament, la comunicació escrita a la Direcció General d'Ordenació i Innovació Educativa i Política Lingüística de l'opció per esta modalitat de justificació i de la renúncia expressa a la modalitat prevista a l'apartat 2.
  
Els terminis per la presentació dels documents justificatius seran fixats en la resolució definitiva de la present convocatòria i en cap cas excediran del dia 1 de desembre de 1999.
  
2. Justificació a posteriori de l'ajuda.
  
Per tal de poder transferir les quantitats concedides, sense justificació prèvia, per aplicació de l'article 47 del Decret de 26 de juny de 1991, pel qual s'aprova el text refós de la Llei d'Hisenda Pública, els beneficiaris hauran d'acomplir allò que tot seguit s'especifica:
  
2.1 Presentar al servei territorial de la Conselleria d'Economia i Hisenda de la respectiva província un aval bancari per import de l'ajuda aprovada més un 10% d'esta que servirà per a garantir l'ajuda i altres despeses i interessos de demora, en el supòsit que el beneficiari haja incomplit la normativa que regula l'ajuda.
  
2.2 Presentar en la Direcció General d'Ordenació i Innovació Educativa i Política Lingüística, per tal que en quede constància i s'arxive, una fotocòpia compulsada de l'aval bancari, així com una còpia acreditativa d'haver efectuat el dipòsit de l'aval en el servei territorial de la Conselleria d'Economia i Hisenda.
  
2.3 Especificar que l'aval mencionat està a disposició de la Conselleria de Cultura, Educació i Ciència de la Generalitat Valenciana, la qual serà competent per a ordenar-ne l'execució o bé l'anul·lació i devolució a l'interessat, segons el grau de compliment dels requisits establits per la normativa vigent.
  
2.4 L'anul·lació i devolució de l'aval a l'interessat sols serà possible si el beneficiari ha presentat a la Direcció General d'Ordenació i Innovació Educativa i Política Lingüística la documentació d'índole econòmica, originals, prevista en esta ordre. S'establix com a termini límit per a la mencionada justificació el 30 de setembre de l'any 2000.
  
Els terminis per a la presentació de la documentació a què es referix l'apartat 2.1, així com aquells que han de regir per a constituir l'aval i la seua posterior presentació davant la Direcció General d'Ordenació i Innovació Educativa i Política Lingüística, seran fixats en la Resolució Definitiva de la present convocatòria i en cap cas no excediran del dia 1 de desembre de 1999.
  
Tota la documentació a què es referixen els apartats anteriors haurà de ser original, en el cas de documents justificatius, o, també, fotocòpia compulsada, en la resta de documents.
  
Catorze. Avaluació i certificació
  
En cada CEFIRE es constituirà una comissió d'avaluació formada per:
  
- El/la director/a del CEFIRE corresponent que actuarà com a president/a.
  
- L'inspector del CEFIRE o aquell que el director Territorial designe de la circumscripció en l'àmbit territorial del CEFIRE.
  
- El/la director/a d'un dels centres que participen en la convocatòria designat/ada per sorteig.
  
- Dos assessors/es del CEFIRE, un d'ells actuarà com a secretari/a.
  
La comissió es constituirà una vegada que es publique la resolució definitiva i establirà el pla de seguiment per a cada projecte.
  
La comissió podrà recaptar dels centres la informació que considere adient per a la correcta avaluació del projecte.
  
Esta comissió, amb la comprovació prèvia que s'han complit les obligacions dels beneficiaris, i comptant amb els informes de seguiment elaborarà la següent documentació:
  
- Les actes finals d'avaluació, segons l'annex IV perquè el centre de professors emeta els certificats corresponents. Als assistents se'ls podrà certificar, quan acrediten com a mínim un 85% d'assistència, segons el total d'hores pel qual es va dissenyar el projecte de formació. El nombre d'hores que es certificaran podrà oscil·lar entre el màxim de 60 hores i el mínim de 30 hores, a criteri de la comissió d'avaluació. En els certificats expedits constaran el mateix nombre d'hores de formació per a tots els participants en cada projecte de formació.
  
- La relació de centres que no han complit les bases d'esta ordre perquè la Direcció General d'Ordenació i Innovació Educativa i Política Lingüística prenga les mesures adients.
  
Els CEFIRE arxivaran els originals a la secretaria i trametran una còpia d'esta documentació a la Direcció General d'Ordenació i Innovació Educativa i Política Lingüística, abans del 30 d'octubre de l'any 2000.
  
Quinze. Retirada de la documentació
  
La documentació presentada pels centres no seleccionats podrà ser retirada de la Direcció General d'Ordenació i Innovació Educativa i Política Lingüística durant el mes següent a la publicació de la resolució en el Diari Oficial de la Generalitat Valenciana, directament per l'interessat o per una persona autoritzada com cal. Transcorregut est termini es perdrà tot dret sobre la documentació.
  
Setze. Adaptació de l'horari a les necessitats de formació
  
Per a sol·licitar l'adaptació de l'horari docent a les necessitats de formació, els centres que impartisquen ensenyaments de segon cicle d'Educació Infantil, Preescolar, Primària, ESO i Educació Especial, mantinguts amb fons públics i dependents de la Conselleria de Cultura, Educació i Ciència de la Generalitat Valenciana, hauran d'acollir-se a allò que disposen les instruccions de les Direccions Generals d'Ordenació i Innovació Educativa i Política Lingüística i de Centres Docents, per al curs escolar 1999/2000.
  
Annex V
  
Guió per a l'elaboració del projecte
  
1. Anàlisi de la realitat del centre.
  
2. Objectius finals i parcials als quals respon el projecte.
  
3. Continguts, objectiu de treball i la seua relació amb l'elaboració del Projecte Educatiu i/o els projectes Curriculars d'Etapa.
  
4. Metodologia de treball. Activitats de formació previstes i modalitats de formació a través de les quals es desenrotllarà el projecte de formació.
  
5. Temporització: Període total per al desenrotllament del projecte i la distribució en fases anuals, si és procedent ; temps aproximat assignat a cada modalitat de formació prevista.
  
6. Paper assignat a cada persona del centre docent en el desenrotllament del projecte.
  
7. Intervenció d'assessories externes. Documents d'acceptació.
  
8. Recursos necessaris: didàctics i organitzatius.
  
9. Necessitats pressupostàries en concepte de:
  
- Docència o assessorament per experts.
  
- Adquisició de material bibliogràfic.
  
- Adquisició de material fungible.
  
- Desplaçaments (sols en aquells casos en què el projecte es realitze en centres de distinta localitat o quan siga necessari per al desenrotllament d'alguna activitat).
  
10. Criteris i descripció del procés d'avaluació.